ཡང་ཡི་གེ་དེའི་ནང་།ཁོ་ཚོས་བཤད་རྒྱུར་གལ་ཏེ་གྲྭ་ཆུང་རྣམས་སློབ་གྲྭར་མ་གཏང་ན་དགོན་པ་ཆོས་སྒོ་བརྒྱབ་པ་དང་དགོན་པའི་བླ་མ་དང་ལས་སྣེ་དགེ་རྒན་ཙམ་མ་ཟད།ཕ་མ་སོགས་ལའང་ཁྲིམས་ཆད་དང་ཉེས་ཆད་ནན་མོ་ཡོད་ཅེས་བཟོད་ཐབས་བྲལ་བའི་སྐད་ཆ་ཚད་མེད་བཤད་དེ།ཁོང་རྣམ་པས་ཀྱང་རང་དགོན་ནས་གྲྭ་ཆུང་རྣམས་གཞུང་བཙུགས་སློབ་གྲྭར་མངགས་དགོས་ཐུག་བྱུང་བས།ཡོད་ཚད་ལ་སྡུག་བསྔལ་དང་གདུང་ཡུས་དཔག་མེད་བྱུང་ནས་མིག་མཐའ་མཆི་མས་གང་བ་ལས་ཐབས་མེད་སོང་།རྫ་ཆུ་ཁའི་དགོན་པ་གཞན་རྣམས་ལའང་ལས་འགུལ་དེ་ལྟར་བྱས་པའི་ད་ལྟ་གྲྭ་ཆུང་སྟོང་ཕྲག་མང་པོ་བཙན་གྱིས་སློབ་གྲྭར་འཁྲིད་བཞིན་པའི་སྐབས་རེད།འདིའི་དམིགས་འདུན་གཙོ་བོ་ནི་ནང་ཆོས་འདི་དང་དགོན་སྡེ་འདི་མི་རིགས་ཀྱི་རྩ་བ་དང་རིག་གནས་ཀྱི་འབྱུང་ཁུངས་ཡིན་པས།དེ་མེད་པར་བྱས་ན་མི་རིགས་རིག་གནས་དང་བཅས་པ་རང་བཞིན་གྱིས་མེད་འགྲོ་བའི་རྒྱུ་མཚན་གྱིས་དེ་ལྟར་བྱེད་པ་རེད།འདི་ནི་ཆོས་དད་རང་དབང་མེད་པའི་རྟགས་ཤིག་ཅི་ལ་མིན།ཞེས་བརྗོད་འདུག